作者：翁元龙
词牌/韵律：瑞龙吟

paragraphs: 清明近。
还是递趱东风，做成花讯。
芳时一刻千金，半晴半雨、酬春未准。
雁归尽。
离字向人欲写，暗云难认。
西园猛忆逢迎，翠纨障面，花间笑隐。
曲径池莲平砌，绛裙曾与，濯香湔粉。
无奈燕幕莺帘，轻负娇俊。
青榆巷陌，蹋马红成寸。
十年梦、秋千吊影，袜罗尘褪。
事往凭谁问。
昼长病酒添新恨。
烟冷斜阳紧。
山黛远、曲曲阑干凭损。
柳丝万尺，不如轻鬓。